אצטדיון אן דר אלטן פרסטראיי

אצטדיון אן דר אלטן פרסטראיי (בגרמנית: Stadion An der Alten Försterei, מילולית: האצטדיון שליד בית היערן הישן) בקיצור אלטה פרסטראיי או AF, הוא אצטדיון כדורגל ברובע טרפטו-קפניק שבדרום-מזרח ברלין בירת גרמניה. האצטדיון מכיל 22,012 מקומות והוא משמש כמגרשה הביתי של קבוצת הכדורגל אוניון ברלין. היסטוריה הקמה ועשורים ראשונים 1920–1945 האצטדיון הוקם ב-1920 עבור אוניון אוברשנוויידה, שנאלצה לעזוב את מגרשה הקודם לטובת פרויקט מגורים שנבנה בו. ב-17 במרץ 1920 נערך באצטדיון משחק ידידות בין אוניון לויקטוריה 1889 ברלין שהיה משחק הפתיחה של האצטדיון. ב-7 באוגוסט 1920 נערך המשחק הרשמי הראשון באצטדיון כשאוניון המקומית אירחה את אלופת גרמניה פ.צ. נירנברג לעייני כ-7,000 צופים. עם פתיחתו, הכיל האצטדיון 10,000 מקומות ונקרא סאדובה-פלאץ על שם תחנת רכבת ומסעדה סמוכות, אך בשל קרבתו לבית היערן שבמקום, בהדרגה השתרש השם שטאדיון אן דר אלטן פרסטראיי (מילולית: האצטדיון שעל יד בית היערן הישן). הרחבת האצטדיון 1945–1989 בזמן מלחמת העולם השנייה שימשו שטחי האצטדיון כעמדות נ"מ, אך המלחמה לא גרמה לנזק משמעותי למגרש והוא חזר לפעולה כבר ביולי 1945. בתחילת שנות ה-50 בוצע שיפוץ מקיף שכלל חידוש דשא ומלתחות, מה שאילץ את הקבוצה לנדוד למגרשים חלופיים עד 1955. בשנת 1966, הקבוצה ששינתה את שמה מספר פעמים עד אז, החלה להיקרא בשמה הנוכחי אוניון ברלין, ועלתה לליגת הבכירה של מזרח גרמניה. העלייה לליגה הבכירה הציבה דרישה להרחבת האצטדיון שהחל בסבב שדרוגים בשנים 1968–1970, מה שהעלה את הקיבולת שלו לכ-15,000 צופים. בין השנים 1979 ל-1983 בוצעה הרחבה משמעותית של היציעים שמאחורי השערים והותקן לוח תוצאות מואר וחדיש לאותה תקופה, מה שהגדיל את תפוסת האצטדיון ל-25,500 מקומות מתוכם 1,800 מקומות ישיבה. לאחר ההרחבה ועד סוף שנות ה-80 נרשמו שיאי קהל באצטדיון, כשב-23 במאי 1984 תועדו 22,500 צופים במשחק המכריע על ההישרדות בליגת העל המזרח-גרמנית נגד שמי לייפציג. וב-21 ביוני 1986 נספרו 23,000 צופים במשחק גביע האינטרטוטו נגד באייר 05 אורדינגן. דעיכה וניסיונות שיקום 1989–2005 לאחר איחוד גרמניה ב-1990, האצטדיון עבר לבעלות הרשויות של ברלין, אך בשל מחסור בתקציב הוא סבל מהזנחה מתמשכת וממחסור במערכות מודרניות, וקיבולת האצטדיון הצטמצמה ל-18,100 מקומות. במהלך שנות ה-90 עלו תוכניות שונות לבנייה מחדש של האצטדיון, כולל הצעה להקמת אצטדיון אולימפי בן 32,000 מקומות, כחלק מהצעתה של ברלין לאירוח המשחקים האולימפיים בשנת 2000. אך ברלין לא זכתה במכרז לאירוח האולימפיאדה, התוכניות לא יצאו לפועל והקבוצה נאלצה לארח משחקים חשובים מחוץ לביתה. בשנת 2001 עם העפלתה של אוניון לליגה הגרמנית השנייה, התקשה האצטדיון לעמוד בתקני הליגה. מה שהוביל לאישור זמני שהנפיקה ההתאחדות הגרמנית, עבור משחקי הליגה השנייה בלבד לשנה בכל פעם, ולמעבר לפרידריך-לודוויג-יאן-שפורטפארק בפרנצלאואר ברג שבמרכז העיר במשחקי גביע אופ"א. ההשתתפות בגביע אופ"א הובילה לתוכניות מחודשות לאצטדיון חדש. ונשיא אוניון דאז, היינר ברטרם, שקל הקמת אצטדיון חדש ברובע מיטה שבמרכז העיר, מה שגרם לאוהדי הקבוצה להשיק יוזמה לשימור המיקום ההיסטורי של האצטדיון בדרום-מזרח העיר ולהקים את ארגון "proAF". זמן קצר לאחר מכן, גובשו תוכניות לבניית אצטדיון חדש עם קיבולת של 30,000 צופים עד 2006, אך תוכניות אלה לא יצאו לפועל עקב קשיים כלכליים והתנגדות של חברי המועדון לתוכניות שכללו 10,000 מקומות עמידה בלבד. יוזמות חדשות ושיפוץ האצטדיון 2005–2017 בשנת 2005 הושקה תוכנית "מייסדי האצטדיון" (Stadiongründer) שאפשרה לאוהדים לתרום כספים לשיפוץ האצטדיון בתמורה להנצחת שמם במנהרת הקהל. לאחר מכן הודיע המועדון על תוכניותיו לשיפוץ האצטדיון אך התנאי להוצאת התוכניות לפועל היה העברת הבעלות על הקרקע ממדינת ברלין למועדון, בינואר 2007 בית הנבחרים של ברלין העביר החלטה להעביר את הקרקע למועדון בתמורה לאירו אחד. אך ביצוע החלטה זו נבלם בינואר 2008 על ידי האיחוד האירופי, שדרש מכירה במחיר שוק כדי למנוע סבסוד לא חוקי. לאחר מאבק ממושך וחשש ממעבר כפוי לאצטדיון האולימפי, גייסו האוהדים תמיכה רחבה שכללה גם תמיכה מארגוני אוהדים של מועדונים אחרים בגרמניה ובאפריל 2008 התקבל האישור הפוליטי המיוחל, והמועדון קיבל זכויות חכירה על השטח לתקופה של 99 שנים, מה שסלל את הדרך לתחילת השיפוצים. לצורך ניהול ותפעול המתקן הוקמה חברה ייעודית שהחליפה את הבעלות הישירה של המדינה ואיפשרה את תחילת השיפוצים. עבודות השיפוץ החלו ב-2 ביוני 2008, והיו מתוכננות במקור להימשך שלושה חודשים. עם זאת, עקב עיכובים בבנייה תאריך הסיום נדחה שוב ושוב, וכדי לעזור להאיץ את שיפוץ האצטדיון כ-2,000 מתנדבים אוהדי הקבוצה החלו לסייע בפרויקט השיפוץ, שהסתיים לבסוף רק בקיץ 2009. ב-8 ביולי 2009 נפתח האצטדיון עם קיבולת של 19,000 צופים במשחק ידידות מול היריבה העירונית הרטה ברלין. כדי לעמוד בקיבולת הישיבה הנדרשת של התאחדות הכדורגל הגרמנית (3,000 מושבים), הותקנו בשנת 2010 מושבים מתקפלים זמניים באזור העמידה של בלוק החיץ (אזור ההפרדה בין אוהדי הבית לאוהדי החוץ). כתוצאה מכך, קיבולת הצופים ירדה ל-18,432 (15,414 בעמידה ו-3,018 מושבים). השלב השני של השיפוץ, שתוכנן במקור לשנת 2010, החל לבסוף במאי 2012 כשהושג מימון מלא. היציע הראשי הישן נהרס ואבן הפינה ליציע החדש בעל קיבולת של 3,617 מקומות ישיבה, הונחה בחודש שלאחר מכן. העבודות לשיפוץ האצטדיון הושלמו בקיץ 2013, כאשר קיבולת האצטדיון גדלה ל-22,012 מקומות. ניסיונות הרחבת האצטדיון עבור עמידה בתקני הבונדסליגה ואופ"א 2017–הווה ביוני 2017 הכריז המועדון על תוכנית להרחבת האצטדיון לכ-37,000 מקומות בעלות של 38 מיליון אירו עד לחגיגות ה-100 של המועדון בשנת 2020. כשהמטרה הייתה לעמוד בתקנים של הבונדסליגה המחייבים מינימום של 8,000 מקומות ישיבה. מלבד תוספת מושבים משמעותית, התוכנית כללה גם בניית קומה שנייה לשלושה מיציעי האצטדיון, לצד הקמת משרדים חדשים למועדון. אך בשל קשיים בקבלת אישורי בנייה מהעירייה, נדחו העבודות. לאחר העלייה ההיסטורית של אוניון לבונדסליגה ב-2019, קיבל המועדון היתר מיוחד מההתאחדות הגרמנית לשחק בבונדסליגה בעונת 2019/2020 עם מספר מושבים נמוך מהנדרש. עם זאת, לאחר שהעפילה לקונפרנס ליג בעונת 2021/2022 וכיוון שרוב האצטדיון מורכב מיציעי עמידה, הקבוצה נאלצה לארח את משחקיה באירופה באצטדיון האולימפי. בעונת 2022/2023, בעקבות פיילוט של אופ"א לביטול האיסור על יציעי עמידה במפעלים האירופיים, התאפשר לקבוצה לארח את משחקי הליגה האירופית באלטה פרסטראיי. עם זאת בעונת 2023/2024 את משחקיה של הקבוצה בליגת האלופות היא אירחה באצטדיון האולימפי. פיתוח עתידי באספת החברים של המועדון בנובמבר 2022, פורסם כי האלטה פרסטראיי צפוי לעבור הרחבה החל מקיץ 2024, כל עוד לא יהיו התנגדויות נוספות לתוכניות או גורמים כמו התייקרות חומרי הבנייה שיעכבו את הפרויקט. באספה הוכרז שלאחר השיפוץ, האצטדיון יכיל כ-37,700 צופים, ושכל היציעים למעט היציע המרכזי, ייהרסו לצורך כך. בנוסף רכש המועדון את קרקע האצטדיון מהסנאט של ברלין, ובכך הפך לבעלים הן של האצטדיון והן של הקרקע. עם זאת, עבור כמות הצופים המוגדלת לאחר ההרחבה, נדרש מהמועדון לגבש תוכנית תחבורתית שהצגתה לגורמים הרלוונטיים התעכבה. על פי התכנית המקורית העבודות היו אמורות להתחיל ביולי 2025 ולהסתיים עד סוף 2026. ולשם כך תכננה הקבוצה לעבור לאצטדיון האולימפי של ברלין למשך עונת 2025/2026. עם זאת ביולי 2024 הודיע נשיא המועדון דירק צינגלר כי השיפוץ יידחה בשנה אחת לפחות. ביולי 2025 החל השיפוץ של מרכז האימונים של המועדון ושל החניון. בספטמבר 2025 הודיע המועדון כי קיבולת האצטדיון תורחב לבסוף רק ל-34,500 מקומות, כיוון שהתוכנית התחבורתית אינה יכולה להתמודד עם עומסים גדולים יותר. אירועים נוספים מאז השיפוץ, האצטדיון משמש גם למספר מצומצם של אירועים שאינם כדורגל: פסטיבל מזמורי חג המולד בשנת 2003 החל פסטיבל שנתי של מזמורי חג המולד (Union Weihnachtssingen) הפסטיבל החל כאירוע לא רשמי אליו הגיעו 89 אוהדים. אך עם השנים הוא צבר תאוצה והפך למסורת, ובשנת 2015 השתתפו בו 28,500 איש, כולל שחקנים ואוהדים של קבוצות אחרות מרחבי גרמניה ואירופה. במסגרת האירוע הקהל שותה יין מתובל, מדליק נרות וזיקוקים ומשלב שירי חג מולד עם שירי אוהדים.סלון גביע העולם בשנת 2014, במהלך מונדיאל 2014 שנערך בברזיל, הגה המועדון את הרעיון להזמין את האוהדים להביא את הספות שלהם למגרש למשך תקופת המונדיאל. האירוע נקרא סלון גביע העולם (WM Wohnzimmer). יותר מ-800 ספות הוצבו על המגרש בשורות מול המסך גדול של האצטדיון. קונצרטים ב-3 בספטמבר 2015, להקת הרוק לינקין פארק ניגנה את מופע המוזיקה הראשון אי פעם באצטדיון, מול 35,000 צופים. ראו גם אוניון ברלין כדורגל בגרמניה קישורים חיצוניים אתר האינטרנט הרשמי של אצטדיון אן דר אלטן פרסטראיי דף האצטדיון באתר הרשמי של אוניון ברלין (in German) אתר האינטרנט הרשמי של האצטדיון (in English) הערות שוליים